2018. gada 4. septembrī Noteikumi Nr. 556

Rīgā (prot. Nr. 41 2. §)

**Korupcijas novēršanas un apkarošanas biroja nolikums**

Izdoti saskaņā ar

[Valsts pārvaldes iekārtas likuma](https://likumi.lv/ta/id/63545-valsts-parvaldes-iekartas-likums)

[16. panta](https://likumi.lv/ta/id/63545-valsts-parvaldes-iekartas-likums#p16) pirmo daļu

1. Korupcijas novēršanas un apkarošanas birojs (turpmāk – birojs) ir Ministru prezidenta pārraudzībā esoša tiešās pārvaldes iestāde.
2. Birojs veic Korupcijas novēršanas un apkarošanas biroja likumā noteiktās funkcijas.
3. Birojs savā darbībā ievēro Korupcijas novēršanas un apkarošanas biroja likumā un citos normatīvajos aktos noteiktās tiesības un pienākumus.
4. Biroja priekšnieks pēc saskaņošanas ar Ministru prezidentu izdod biroja reglamentu, kā arī apstiprina biroja struktūrvienību reglamentus.
5. Biroja priekšniekam ir vietnieki (vietnieks izmeklēšanas darbību jautājumos un vietnieks operatīvo darbību jautājumos).
6. Biroja priekšnieka pārejošas darbnespējas laikā vai citā neplānotā prombūtnē biroja priekšnieka pienākumus pilda priekšnieka vietnieks izmeklēšanas darbību jautājumos. Ja priekšnieka vietnieks izmeklēšanas darbību jautājumos atrodas prombūtnē, minētos pienākumus pilda priekšnieka vietnieks operatīvo darbību jautājumos.
7. Biroja priekšniekam var būt pakļautas struktūrvienības.
8. Biroja priekšniekam var būt palīgi un padomnieki.
9. Biroja centrālā aparāta un teritoriālo nodaļu personālu veido pārvalžu priekšnieki, nodaļu vadītāji, galvenie inspektori, vecākie inspektori un inspektori. Personāls pilda attiecīgajā amata aprakstā noteiktos pienākumus.
10. Biroja darbības tiesiskumu nodrošina biroja priekšnieks. Biroja priekšnieks nosaka biroja operatīvās darbības galvenos virzienus, veidu, saturu, apjomu, intensitāti, likumā noteiktajos gadījumos kontrolē kriminālprocesa virzību un operatīvo darbību īstenošanu, kā arī ir atbildīgs par iekšējās kontroles un pārvaldes lēmumu pārbaudes sistēmas izveidošanu un darbību.
11. Biroja priekšniekam ir tiesības normatīvajos aktos noteiktajos gadījumos un kārtībā atcelt biroja amatpersonu pieņemtos lēmumus, kā arī dot norādījumus par izmeklēšanas virzienu, izmeklēšanas un operatīvās darbības veikšanu.
12. Publiskos pārskatus un ziņojumus par biroja darbību un piešķirto budžeta līdzekļu izlietojumu birojs sniedz normatīvajos aktos noteiktajā kārtībā un apjomā.
13. Atzīt par spēku zaudējušiem Ministru kabineta 2005. gada 22. marta noteikumus Nr. 201 "Korupcijas novēršanas un apkarošanas biroja nolikums" (Latvijas Vēstnesis, 2005, [50.](https://likumi.lv/ta/id/104520-korupcijas-noversanas-un-apkarosanas-biroja-nolikums#p50)nr.; 2007, [96.](https://likumi.lv/ta/id/104520-korupcijas-noversanas-un-apkarosanas-biroja-nolikums#p96)nr.; 2014, [60.](https://likumi.lv/ta/id/104520-korupcijas-noversanas-un-apkarosanas-biroja-nolikums#p60)nr.; 2017, 76., 198. nr.).

14. Noteikumi stājas spēkā 2018. gada 15. oktobrī.

Ministru prezidents Māris Kučinskis

Tieslietu ministrs Dzintars Rasnačs